पणजीः भाजपा फुडारी सोनाली फोगट हिच्या मरणा कडेन संबंदीत घुंवळे वखदां प्रकरणाक लागून हणजूणें पुलिसांनी नोटीस जारी करून कर्लीस क्लब बंद करपाचो निर्देश दिला. ह्या निर्देशाक क्लबाची धनीण लिनेट नुनीस लोबो हाणी मुंबय उच्च न्यायालयाच्या गोंय खंडपिठांत आव्हान दिलां. ह्या प्रकरणाची सुनावणी 8 सप्टेंबराक जातली.
 ह्या प्रकरणांत याचिकादारान राज्य सरकार आनी हणजूणें पुलीस निरिक्षकाक प्रतिवादी केला. ह्या प्रकरणांत हणजूणें पुलिसांनी लोबोचे वांगड्यांक अटक केल्ली. तातूंतले सुधीर पाल सांगवा हाचे जबानी वयल्यान हणजूणें पुलिसांनी 26 ऑगस्टाक कर्लीस क्लबाचेर धाड घालून शौचालयांतल्यान घुंवळे वखदां जप्त केल्लीं. क्लबांत घुंवळे वखदां घेवपाची मेकळीक दिल्ल्याचो आरोप लोबोचेर केल्लो. 29 ऑगस्टाक नोटीस जारी करून याचिकादारा कडल्यान क्लबा संबंदांतल्या सगळ्या सरकारी परवानगेची म्हायती मागयिल्ली. पूण हे संबंदांत म्हायती दिवपाची कसलीच संद दिनासतना पुलिसांनी त्याच दिसा आनीक एक नोटीस जारी करून क्लब बंद करपाचो आदेश दिल्लो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 